Qozog`istonda 95 yo`lovchisi bo`lgan samolyot quladi. Halok bo`lganlar bor (video)

Bek Air aviakompaniyasining yo`lovchi samolyoti Qozog`istonning Olmaota shahri aeroportidan havoga ko`tarilish vaqtida halokatga uchradi.
Aeroportning Facebook’dagi sahifasida qoldirilgan xabarga ko`ra, layner havoga ko`tarilish vaqtida balandlikni yo`qotib, beton to`siqni buzib o`tgan va ikki qavatli imoratga borib urilgan. Qozog`iston IIVning Favqulodda vaziyatlar bo`yicha qo`mitasidan qo`shimcha qilishlaricha, hodisa turar joy sektorida yuz bergan. Qulash oqibatida portlash va yong`in kuzatilmagan.
Fokker-100 samolyoti Z2100 reysi bo`yicha Olmaotadan Nursulton (Ostona)ga uchayotgan edi. Samolyot bortida 95 yo`lovchi va ekipajning besh nafar a`zosi bo`lgan.
 
So`nggi ma`lumotlarga ko`ra, hodisa oqibatida kamida 14 kishi halok bo`lgan. Yana 35 kishi tan jarohati olgan, ulardan 22 nafarining ahvoli og`ir. Qutqaruv xizmatlari hodisa joyida yo`lovchilarni evakuasiya qilish ishlarini davom ettirmoqda. O`zbekison Tashqi ishlar vazirligidan ma`lum qilishlaricha, aviahalokat oqibatida halok bo`lganlar va tan jarohati olganlar orasida O`zbekiston fuqarolari yo`q
Samolyot halokati sabablari hozircha noma`lum. Mamlakatda ushbu turdagi samolyotlar parvozi vaqtincha to`xtatilgan.